User blog:Boberko/Comics Salón 2009 – Sobota

Comics Salón sa pre mňa pomaly stáva povinným výletom, kedy mi nič nemôže skrížiť plány. Tohtoročného Comics Salónu a Istroconu som sa však zúčastnil len v sobotu 12. septembra 2009. Pre fanúšikov komiksu (ak nerátame mangu) ide o jedinú akciu takéhoto druhu na Slovensku.

No poďme k veci. Príjemne potešila zvyšujúca sa úroveň organizácie, len tie odpadky sú stále problém. Programový rozpis, ktorý mal na tohtoročných conoch podobu programového časopisu s názvom „Fantázia mini“, bol praktickejší a krajší. Vyšiel v spolupráci s redakciou časopisu Fantázia a nahradil veľký nemotorný čiernobiely papier. Potešil aj vložený plagát ku conu.

Problémom samotnej komiksovej sekcie však zostávajú prednášky. Ich úroveň klesá a pod hlavičkou Comics Salónu bolo niekoľko prednášok, ktoré mali s komiksom len málo spoločného (LARP, hry). Často boli zaujímavejšie prednášky spadajúce pod Istrocon. Veď z šestnástich prednášok čo som našiel v celom programe na sobotu stáli za pozornosť štyri. No na dve sa prednášajúci zo zdravotných dôvodov nedostavil a jedna bola o vydavateľských plánoch českého vydavateľstva Talpress v oblasti manhwy (kórejského komiksu). Zostala teda len jedna zaujímavá prednáška, o ktorú sa postarala Martina Beláková (alias Miyu), ktorá sa zamýšľala čo sú znaky kvalitnej mangy (japonského komiksu). A to ma manga nezaujíma. Jej prednášky sa stále zlepšujú, čo je prejavom jej hlbokého záujmu o mangu nielen ako zábavy, ale aj z teoretického hľadiska. Nebojí sa sama navrhnúť tému a podrobne ju vyargumentovať. Ostatné prednášky, ktoré sa aj týkali komiksu boli len referáty o jednotlivých zahraničných sériách, ktoré sa prednášajúcim páčili.

Po sklamaní z prednášok som sa rozhodol risknúť jeden z programov, ktorým som sa vyhýbal. Konkrétne ide o Cosplay, teda prezliekanie sa za obľúbené postavy z komiksov, mangy, anime, filmu, skutočného života.... Normálne takéto niečo považujem za detskú záležitosť, ale ukázalo sa, že je to veľká zábava. Nielenže sa prejavuje kreativita vystupujúcich, ale zábavné boli komentáre oboch uvádzačov.

Fanúšikovi komiksu si predsa len prišli na svoje. Keď už pre nič iné, tak sa con oplatilo navštíviť kvôli kúpe komiksov (a iného tovaru) za zvýhodnené ceny, možnosť získať nejaký autogram, ale najmä kvôli krstu tretieho zborníku víťazných prác komiksov a mangy Comics Salón: Comics & Manga Book 3. Úroveň spracovania aj obsahu tohto jediného zborníku na Slovensku sa z roka na rok zvyšuje. Nejde len o zvýšenie počtu stránok, pridania farebných stránok, či vypustenie poviedok, ktoré dostali vlastný zborník. Skvalitnil sa aj výber a úroveň komiksov, mangy aj publicistiky. A za 8€? No nekúpte to. Potešila aj možnosť získať autogramy od tvorcov. Na tomto mieste sa patrí vyjadriť uznanie koordinátorom projektu Martinovi Kozmonovi a Martine Belákovej. Ďalším príjemným prekvapením bolo zavedenie internetovej knižnice MangaClub, ktorej cieľom je za rozumnú cenu a legálnou cestou sprístupniť mangu fanúšikom (viac na www.mangaclub.sk).

Osobne som sa veľmi tešil na galériu spojenú s dražbou. Galéria má svoje korene ešte v prvých ročníkoch Istroconu, ale potom sa na ňu zabudlo. Obnovená bola na minulom ročníku, a hoci tento rok bola menšia a menej organizovaná, je to skvelá príležitosť pokochať sa obrazmi a nejaký si aj kúpiť. Okrem rôznych malieb a grafík sme tam mohli nájsť originálne maľby obálok knižnej edície, ktorú vydáva český časopis Pevnost. Zarazila ma ale jedna vec. Minulý rok som si vydražil niektoré obrazy v domnienke, že ide o origináli. No tie isté som opäť videl v ponuke tento rok. A kópie by sa nemali dražiť, a už vôbec nie viackrát. Mali by sa ponúkať za jednotnú cenu.

Svoj jeden deň na Comics Salóne 2009 (a Istrocone) hodnotím ako mierne pozitívny, ale len vďaka vyššie spomenutým skutočnostiam. Myslím si, že prednášok o komikse bolo málo a boli málo kvalitné a zaujímavé. Takúto výčitku už počúvam dlhšie od „komiksákov“ najmä z Česka. Áno, musím súhlasiť, že na Comics Salóne je málo komiksu, ale na druhej strane je to najviac, čo sa pre komiks na Slovensku robí. Takisto je pravda, že celé podujatie by sa malo skôr nazývať „Popkultúrny salón plus Japonsko“. Napríklad čo má s komiksami, sci-fi, či fantastikou spoločné zbieranie hračiek z Kinder vajíčok? Nechápte ma zle, prednáška bola zaujímavá, pretože sami by ste boli prekvapení, ako organizovaní sú takýto zberatelia. No na druhej strane si položme otázku: Dozvedelo by sa také množstvo ľudí o komiksoch, keby bola akcia čisto komiksová? Podľa môjho názoru nie. Takisto si myslím, že je dobré, že nejde len o komiksy, alebo fantastiku. Pretože ak vás niečo sklame, máte kopu iných príležitostí, ako si spríjemniť deň. Veď nakoniec ide o zábavu.

Milan Hujík